ΓΡΑΠΤΗ ΕΡΩΤΗΣΗ E-1582/96 υποβολή: Wolfgang Kreissl-Dφrfler (V) προς την Επιτροπή (24 Iουνίου 1996)

Θέμα: Εξόρυξη πετρελαίου στο Περού

Γνωρίζει η Επιτροπή τις ενδεχόμενες δυσμενείς συνέπειες που επιφέρει στον αυτόχθονα πληθυσμό και στο περιβάλλον η εξόρυξη πετρελαίου στην Περουβιανή Αμαζονία και ιδίως στην προστατευόμενη βιόσφαιρα Manu;

Έχει ήδη διαπιστωθεί ο δυσμενής αντίκτυπος των δραστηριοτήτων της Shell και της Mobil στην περαιτέρω εξέλιξη του σχεδίου αυτού που χρηματοδοτείται από την Επιτροπή;

Έχουν εξεταστεί οι ενδεχόμενες επιπτώσεις των εξελίξεων αυτών, και αν τούτο έχει συμβεί, σε ποιά αποτελέσματα κατέληξαν οι σχετικές μελέτες, και ποιά τακτική θα ακολουθήσει η Επιτροπή έναντι των εταιριών αυτών σε περίπτωση που ενδέχεται να εξακριβωθούν δυσμενείς επιπτώσεις;

Απάντηση του κ. Marin εξ ονόματος της Επιτροπής (19 Ιουλίου 1996)

Η Επιτροπή υποστηρίζει την προστατευόμενη βιόσφαιρα Manϊ στο Περού επί αρκετά έτη. Αρχικά, η στήριξη δροχετεύετο μέσω προγράμματος του Ταμείου για την Άγια Ζωή (Β7-5041/92-08, για τρία έτη, 640.000 ECU). Πρόσφατα, η στήριξη για τη διαρκή διαχείριση του πάρκου αυξήθηκε μέσω συμφωνίας με την κυβέρνηση του Περού σχετικά με την εφαρμογή προγράμματος ύψους 7 εκατ. ECU διάρκειας πέντε ετών (Β7-5041/95-20). Δεδομένης της ισχυρής δέσμευσής της όσον αφορά τη διαρκή διαχείριση της περιοχής, η Επιτροπή παρακολουθεί εκ του σύνεγγυς την έρευνα πετρελαίου και φυσικού αερίου που αναφέρει το αξιότιμο μέλος του Κοινοβουλίου.

Η περουβιανή νομοθεσία σχετικά με την έρευνα και εκμετάλλευση των υδρογονανθράκων αποσκοπεί στην αποτροπή των περιβαλλοντικών, κοινωνικών και πολιτιστικών επιπτώσεων. Η έρευνα και εξόρυξη των αποθεμάτων υδρογονανθράκων πρέπει να ανταποκρίνεται σε γενικώς αποδεκτές τεχνικές και οικονομικές αρχές, περιλαμβανομένων εκείνων που αφορούν το περιβάλλον. Η αξιολόγηση των περιβαλλοντικών επιπτώσεων είναι αναγκαία σε κάθε στάδιο και πρέπει να περιλαμβάνει λεπτομερή σχέδια περιβαλλοντικής διαχείρισης καθώς και σχέδια εγκατάλειψης της περιοχής μετά την περάτωση των εργασιών.

Όσον αφορά την προστατευόμενη βιόσφαιρα Manϊ, οι οικονομικές δραστηριότητες που διαταράσσουν το οικοσύστημα απαγορεύονται αυστηρά, και η πρόσβαση είναι περιορισμένη στους επιστήμονες ερευνητές με τη χορήγηση ειδικής άδειας. Μέχρι σήμερα, οι οικονομικές δραστηριότητες εκτός περιοχής, καθώς και η ανάπτυξη των πόρων υδρογονανθράκων και των μεταλλευτικών πόρων στην περιβάλλουσα ζώνη ασφαλείας δεν είχαν επιπτώσεις στην πορεία του σχεδίου Manϊ. Οι εταιρείες που συμμετέχουν δεν θα εισέλθουν στην προστατευόμενη περιοχή. Το γεγονός αυτό δεν αποκλείει βέβαια τον κίνδυνο στην περιβάλλουσα ζώνη, αλλά με βάση τις διαθέσιμες πληροφορίες, η Επιτροπή δεν διαβλέπει κίνδυνο προερχόμενο από την ζώνη Manϊ.

Η Επιτροπή έχει ενημερωθεί από την Shell όσον αφορά τις δραστηριότητές της στο πλαίσιο της παραχώρησης δικαιωμάτων στην περιοχή Camisea και τις περιβαλλοντικές επιπτώσεις, κυρίως όσον αφορά το στάδιο διερευνητικής γεώτρησης. Στις πληροφορίες περιέχονται μέτρα που θα ληφθούν για να περιορίσουν τις δυσμενείς επιπτώσεις στο περιβάλλον από τη μεταφορά και την κατασκευή. Η Επιτροπή θα ενημερώνεται επακριβώς για τις δραστηριότητες της Shell και άλλων εταιρειών στην περιοχή καθώς και για τις επιπτώσεις τους, ειδικότερα όσον αφορά το επιχειρησιακό στάδιο και πιθανές εξελίξεις. Στις επαφές της με τη Shell, η Επιτροπή τόνισε τη σημασία της συνεργασίας με τους αυτόχθονες πληθυσμούς που αφορούν άμεσα οι δραστηριότητες αυτές.

Τέλος, η ορθολογική διαχείριση των περιοχών αυτών αποτελεί ευθύνη της κυβέρνησης του Περού. Ωστόσο, το χρηματοδοτούμενο από την Κοινότητα πρόγραμμα Manϊ εφαρμόζεται και η Επιτροπή θα εξετάσει τις δυνατότητες εφαρμογής της αποκτηθείσας εμπειρίας στο εν λόγω πρόγραμμα, στη διαχείριση της παραχώρησης της Camisea. Στο πλαίσιο αυτό, μπορεί να αναφερθεί επίσης σχετική εμπειρία στον ισημερινό Αμαζόνιο, όπου η Επιτροπή υποστηρίζει μεγάλης κλίμακας πρόγραμμα ορθολογικής παραγωγής πετρελαίου σε περιοχές τροπικών δασών.